Q=0	C=0	SS=0	LS=0	PS=0	DC=0	LC=0	SD=0	BS=1	G0=3	G1=3	G2=1	DLID=kaa_Latn	BODY=Otandyq ZiK kompıýterleriniń serııalyq óndirisi iske qosyldy\n2020 jylǵy 14 tamyz 12:08\nPETROPAVL. QazAqparat - Petropavlda otandyq ZiK kompıýterleriniń óndirisi iske qosyldy, dep habarlaıdy QazAqparat QR IIDM baspasóz qyzmetine silteme jasap.\n13 tamyzynan bastap «Qazaqstan ınjınırıng» ulttyq kompanııasynyń enshiles kásiporyny Kırov atyndaǵy zaýyt alǵashqy 5 myń kompıýter tehnıkasyn jınaqtaı bastady, olar eldiń bilim basqarmasyna jetkizilmek.\nBuryn habarlanǵandaı 2020 jyldyń 1 shildesinde Maıkrosoft pen «S.M.Kırov atyndaǵy zaýyt» arasynda ZiK kompıýterlerin Windows 10 Pro lıtsenzııalyq operatsııalyq júıesimen jabdyqtaý týraly kelisimshartqa qol qoıylǵan bolatyn.\nZiK kompıýterleriniń birneshe úlgisi shildede Soltústik Qazaqstan oblysynyń bilim basqarmasynda qalalyq jáne aýyldyq mekemelerde arnaıy synaqtan ótken. Synaq nátıjeleri boıynsha noýtbýkter mektepte paıdalanýǵa usynyldy.\nQazirgi ýaqytta otandyq kompıýterler shyǵaratyn jobany lokalızatsııalaý úlesi shamamen 30% quraıdy. Paıyz birtindep artyp keledi, bul bolashaqta paıdalanýshylarǵa negizinen Qazaqstanda jasalǵan ónimderdi satyp alýǵa múmkindik beredi.\nZaýyt jyldyń aıaǵyna deıin tapsyrys berýshilerdiń suranysyna qaraı, taǵy 60 myńǵa jýyq derbes kompıýter men noýtbýk óndirýdi josparlap otyr.\n#Ónerkásip #Soltústik Qazaqstan oblysy #Qazaqstandyq taýar